Blomme eenvoudig pragtig: 'n Mandjie blomme
Rottangmandjies is heerlike houers veral vir groter, swaarder blomme omdat dit 'n stewige basis voorsien sodat jou rangskikking nie maklik sal omval nie. Die mandjie word met koerantpapier of iets dergeliks opgevul en 'n houer met oase word daarop geplaas vir die blomme sodat dit nie nodig is om dit waterdig te maak nie.
Blomme eenvoudig pragtig: Adventskrans
Kom 'n slag weg van die tradisionele groen en rooi wat in die feesseisoen tot vervelens toe te sien is, en maak 'n feeskrans in die aardse kleure van dodder en lugplante met kolkol en kruisdissel. Swart kerse rond hierdie krans treffend af. Ek het blomme gekies wat redelik lank sal hou en hulle vorm sal behou wanneer hulle uitdroog, aangesien 'n adventskrans minstens vier weke voor Kersfees gemaak word.
Blomme eenvoudig pragtig: Drie-dimensioneel
Hierdie rangskikking word op drie verskillende maniere ten toon gestel met die plastiekbord waarin dit gemaak is telkens elders geplaas. Groot rangskikkings soos hierdie kan baie veelsydig wees en jy kan die basiese houer maklik aanpas by die geleentheid, die vertrek en die plek waar dit staan. Hier is dit letterlik na gelang van die houer groot, groter, grootste ...
Blomme eenvoudig pragtig: Formele buiterangskikking
Gebruik 'n houer soos 'n geroeste kruik wat buite pas vir 'n rangskikking wanneer jy buite gaste onthaal. Dit lyk mooi, is lekker swaar en sal nie maklik omval of breek nie. Hierdie houer is nie waterdig nie, en is eers met sellofaan uitgevoer waarna die oase daarin gedruk is. 'n Plastieksak werk net so goed. Dit is net belangrik om die sak netjies af te knip by die tuit van die houer en seker te maak dit steek nie uit nadat die rangskikking voltooi is nie. Gebruik dodder om dit weg te steek. Dit rond ook sommer die rangskikking mooi af.
Blomme eenvoudig pragtig: Gerwe
Dis altyd maklik om by 'n bloemis in te stap en tjoef-tjaf 'n bos blomme te kies wat jy dan in 'n pot sit of as geskenk gee. Maar om jou eie bos blomme net so professioneel by mekaar te sit, is makliker as wat jy dink. Kies lekker lang stele loof wat hoogte aan die rangskikking sal gee. Daarmee saam ook 'n blom in dieselfde lengte. Swaardlelies werk baie goed hiervoor. Kies nog blomme wat fokuspunte kan wees, soos rose, proteas of lelies. Die invulblomme kies jy volgende na gelang van jou smaak, die geleentheid, die vertrek en jou houer. Kleiner blomme soos Michealmasmadeliefies en gipskruid (Gypsophila) gee 'n wasige voorkoms terwyl krisante meer gestruktureerd vertoon.
Blomme eenvoudig pragtig: Gestileerde fynbos
Fynbos is amper die laaste blomme wat 'n mens verwag in hierdie houer wat 'n bietjie soos 'n versierde hoededoos lyk, maar die kombinasie werk eintlik baie goed. Wees avontuurlustig wanneer jy houers en plante kombineer, en verras jouself.
Blomme eenvoudig pragtig: Hutspot
Hierdie pot is heeltemal uniek. My oumagrootjie het dit gemaak deur stukkies gebreekte borde en koppies, ou speelkarretjies en dies meer met stopverf op 'n ou aluminiumpot te plak. Om daarby aan te pas het Dané Erwee van Okasie vir die rangskikking 'n waarlik ongewone kombinasie van plantmateriaal gebruik: 'n aalwyn, so te sê 'n woestynplant, proteas van die fynbos-familie en subtropiese orgideë. Die kleure is sag maar die struktuur sterk, sodat die blomme nie oorheers word deur die unieke houer nie.
Blomme eenvoudig pragtig: In 'n blaar op 'n spieël
Met hierdie soort rangskikking kan jy letterlik die blomme in enige patroon bo-op die blaar rangskik. Omdat dit plat is, is dit ideaal vir 'n tafelversiering. Met sy strak lyne, werk hierdie rangskikking veral goed vir 'n mannefunksie. Die spieëlboksie sorg vir mooi weerkaatsings wanneer daar kerse in vierkantige glashouertjies op die tafel gebruik word. Die rangskikking kan ook in 'n houtboksie gedoen word om 'n heeltemal ander atmosfeer te skep.
Blomme eenvoudig pragtig: Inheems en organies
Hierdie ehour het my geïnspireer tot iets inheems en organies. Dit is 'n gewone vierkantige plastiekpot – die soort waarin jy potplante plant. Dit is versier deur stokkies en mos om die kante te plak, en siedaar, jy het 'n splinternuwe, unieke pot (Okasie). In so 'n pot kan jy 'n kontras skep en rose daarin rangskik, of jy kan soos hier inheems plantmateriaal gebruik.
Blomme eenvoudig pragtig: Kersboom
Droë takke met 'n mooi vorm wat in 'n asbes- of terracottapot gedruk is met klippies om dit vas te hou, is 'n wonderlike idee vir 'n besonderse kersboom. Maak daarvoor versierings van dodder en ander plantmateriaal, afgerond met lint en pêrel- of kristalspelde, en jou kersboom sal beslis die aandag trek as jou kalkoen dit dalk nie maak nie.
Blomme eenvoudig pragtig: Koninklike eenvoud
Koningproteas bly van ons mooiste blomme en het gewoonlik min bykomstighede nodig om op hulle treffendste te vertoon. Hier word 'n stuk goiingsak om die glasvaas gebind om die takke weg te steek sodat dit nie die aandag van die blomkop aftrek nie.
Blomme eenvoudig pragtig: Koperherlewing
Onthou jy hoe gewild koperhouers in alle voms en gedaantes in die laat sewentiger-, vroeë tagtigerjare was? Laat kom so 'n houer weer tot sy eertydse glorie deur dit met die warm kleure van heldergeel speldekussings en wilde saffraan te vul.
Blomme eenvoudig pragtig: Lelies en jodels
Wanneer jy lelies en jodels vir 'n rangskikking koop, is dit raadsaam om toe blomme te kies. Dié twee blomme se knoppe gaan mooi oop in 'n houer. In ideale toestande kan lelies drie tot vier weke hou (maar let op die wenke by die beskrywing). Hierdie houer met sy ryk juweelkleure laat albei hierdie blomsoorte besonder mooi vertoon.
Blomme eenvoudig pragtig: Lelies in dodder
Hier is 'n goeie metode om lelies saam met growwe loof te gebruik wat verkieslik nie moet nat word nie. Met behulp van die plastiekwaterbuisies bly die rangskikking feitlik droog en jy hoef nie die houer waterdig te maak nie. Ongelukkig moet elke steel individueel uit die rangskikking gehaal word om die buisies se water op te vul. Kies dus die grootste plastiekhouertjies beskikbaar, sodat dit nie té gereeld gedoen hoef te word nie. Terwyl jy dit doen, is dit raadsaam om die punte van die stele te knip, sodat dit wateropname bevorder.
Blomme eenvoudig pragtig: Manjifiek in plastiek
Deesdae kry mens die oulikste plastieksakhouertjies in verskillende kleure en groottes waarin prettige rangskikkings in 'n japtrap gemaak kan word. Hier werk die kleurlose sakkie uitstekend met een van die blomme heeltemal binne-in geplaas.
Blomme eenvoudig pragtig: Nog 'n gerf
Gebruik hierdie bos as 'n voorbeeld en maak 'n gerf met plantmateriaal van jou keuse. Jy kan ook plantmateriaal uit jou tuin gebruik. As jy nie seker is of die blomme of loof wat in jou tuin groei geskik is om te rangskik nie, sny 'n stukkie af, sit dit in water en kyk hoe dit reageer. Jy sal gou kan sien of dit gaan werk of nie. Jy kan ook hier sien hoe om 'n gerf wat jy as geskenk kry, te rangskik.
Blomme eenvoudig pragtig: Op groot skaal
Op 'n stadium was dit (en dit is dalk steeds) mode om etlike groot leë potte in 'n ry in jou tuin te hê. Maar hierdie houers kan ook handig te pas kom as jy groot blomme wil rangskik.
Blomme eenvoudig pragtig: Ouwêreldse sjarme
Die kenmerkende bloekomgeur van die loof skep 'n nostalgiese gevoel met hierdie ouwêreldse gemengde rangskikking.
Blomme eenvoudig pragtig: Proteas in glas
Houers sal dikwels jou rangskikking bepaal en onthou dat jy nie jouself moet laat bind deur net een idee nie. Hierdie houer kan byvoorbeeld gebruik word soos hier beskryf, maar as jy dit omdraai kan 'n interessante effek geskep word deur gekleurde water te gebruik
Blomme eenvoudig pragtig: Rose in 'n emmer
Maak 'n eenvoudige maar treffende tafelrangskikking met een bos rose. Gebruik 'n houer wat nie te hoog is nie sodat dit nie die gaste rondom die tafel hinder nie.
Blomme eenvoudig pragtig: Rose in 'n kruik
Rose is wêreldwyd seker van die gewildste blomme wat 'n mens kry en hoewel hulle soms ydelik gebruik word, bly hulle brose skoonheid tegelyk dekadent, oordadig en romanties. Hier vertoon hulle pragtig in 'n Versaille-tipe kruik.
Blomme eenvoudig pragtig: Rose in tulphouer
Hierdie soort rangskikking kan jy in die houer bymekaar sit, of jy kan eers 'n bos in jou hand maak, dit in die houer plaas en dit daarna net 'n bietjie regtrek. Die houer met sy wye opening neem weer eens baie blomme.